Diari Oficial de la Generalitat Valenciana


Sumari del DOGV 6073, del 06-08-2009 (2009/8930)

RESOLUCIÓ de 6 de juliol de 2009, del Rectorat de la Universitat de València, per la qual es convoquen proves selectives d'accés al grup A (subgrup A2), per promoció interna sector d'administració general, escala de gestió universitària d'aquesta Universitat.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6073

Data del DOGV
:   06-08-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/8930


Data del document
:   06-07-2009

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 6 de juliol de 2009, del Rectorat de la Universitat de València, per la qual es convoquen proves selectives d'accés al grup A (subgrup A2), per promoció interna sector d'administració general, escala de gestió universitària d'aquesta Universitat. [2009/8930]  
Aquest Rectorat, fent ús de les competències que li atribueix l'article 20, en relació amb el 2.2, de la Llei Orgànica 6/2001, de 21 de desembre, d'Universitats, modificada per la Llei 4/2007, de 12 d'abril, la Llei 7/2007 de 12 d'abril, de l'Estatut Bàsic de l'Empleat Públic, i d'acord amb el que estableix l'article 190 dels Estatuts de la Universitat de València, acorda:  
Convocar proves selectives d'accés al grup A (subgrup A2), per promoció interna, sector d'administració general, escala de gestió universitària de la Universitat de València, de conformitat amb les següents  
Bases de la convocatòria  
Primera. Normes generals  
1.1. Aquesta convocatòria té per objecte la selecció de personal per a cobrir 50 places vacants pel torn general del grup A (subgrup A2), per promoció interna sector d'administració general, escala de gestió universitària, mitjançant el sistema de concurs oposició.  
1.2. Es convoca també un torn de discapacitats. Per a aquest torn es reservarà un total de 3 vacants. Si les places no s'ocupen per aquest torn s'acumularan en el torn general. Les persones aspirants només podran participar o en el torn de discapacitats o en el torn general.  
1.3. D'acord amb el que estableix l'article 73 de la Llei Orgànica 6/2001, de 21 de desembre, d'Universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana, i la normativa específica universitària recollida en la Llei Orgànica d'Universitats i en els Estatuts de la Universitat, així com en les normes que estableix aquesta convocatòria.  
1.4. El procés selectiu constituït pel concurs oposició l'integraran les proves, les valoracions, les puntuacions i les matèries que figuren en els annexos I i II d'aquesta convocatòria.   
Segona. Condicions generals dels aspirants  
2.1. Per a ser admesos en les proves selectives, els i les aspirants han de complir, a més dels requisits ja acreditats en nomenaments anteriors, els següents:  
2.1.1. Posseir la titulació de diplomatura universitària, arquitectura tècnica o equivalent (si n'hi ha) o estar en condicions d'obtenir-la abans de l'acabament del termini de presentació de sol·licituds.  
2.1.2. Els i les aspirants que es presenten a aquestes proves selectives han de ser funcionaris i funcionaries de carrera integrats a la Universitat de València del grup C (subgrup C1), d'administració general, escala administrativa, en actiu o en situació d'excedència, i tenir una antiguitat d'almenys dos anys en aquesta escala.  
2.1.3. Per a participar en el torn de discapacitats es requereix, a més:  
a) Posseir un grau de discapacitació igual o superior al 33%. Hauran d'aportar-hi el certificat del grau de discapacitació efectuat per l'òrgan competent.  
b) Manifestar-ho expressament en la sol·licitud.  
2.2. Els requisits a què es refereix l'apartat anterior s'han de posseir en el moment de l'acabament del termini de presentació de sol·licituds i se n'ha de gaudir durant tot el procés selectiu fins al moment de la presa de possessió.  
2.3. En el moment de presentar la sol·licitud, només s'exigirà una declaració expressa i formal que es reuneixen els requisits establerts en els subapartats 2.1.1 al 2.1.3 d'aquesta convocatòria, els quals s'hauran d'acreditar posteriorment en cas de superar aquestes proves.  
Tercera. Sol·licituds  
3.1. Les persones interessades disposaran d'un formulari per a emplenar la sol·licitud en suport informàtic. Aquest formulari es trobarà en la pàgina web del Servei de Recursos Humans (PAS), que té l'adreça següent: .  
3.1.1. En el formulari caldrà que hi consten dades personals, dades de la convocatòria, el torn pel qual desitja accedir (torn general o torn de discapacitats), titulació acadèmica, etc.   
Igualment caldrà especificar-hi dades relatives als coneixements de valencià que poden valorar-se en la fase de concurs. Per a emplenar aquesta part hauran d'indicar el coneixement de valencià que es posseeix (mitjà o superior).   
3.1.2. Una vegada emplenat el formulari de sol·licitud, caldrà fer clic en el botó «Enviar» situat al final del formulari. L'aplicació mostrarà una nova pantalla indicant si la sol·licitud ha estat donada d'alta, la data i l'hora, i també l'identificador (empremta), o bé si hi ha hagut algun error en l'enviament. En aquest últim cas caldrà procedir a enviar-la de nou. A continuació, si es fa clic en el botó «Generar document» es podrà visualitzar el formulari enviat «en format pdf» (necessitarà tenir instal·lat el programa Adobe reader) i imprimir les 3 còpies que es necessiten per a presentar la sol·licitud degudament identificada a la part superior dreta.  
En el cas de no poder imprimir les 3 copies de la sol·licitud, o si necessita noves còpies, haurà d'anotar l'identificador o empremta mostrada en aquesta pantalla. Quan desitge imprimir-lo (bé en el mateix ordinador o en qualsevol altre) haurà d'accedir al mateix enllaç utilitzat per a emplenar la instància, i introduir el número d'identificador o empremta en la casella situada en la part superior dreta.  
L'aplicació li retornarà un document en format pdf, que constarà de les 3 còpies de la sol·licitud.  
3.1.3. També podrà presentar una sol·licitud incloent els requisits mínims que figuren en l'annex IV d'aquesta convocatòria.  
3.2. Independentment de l'opció triada per a emplenar la sol·licitud, es presentarà en triple versió: una per a l'entitat bancària, una per a la Universitat i una per a la persona interessada. Les sol·licituds s'adreçaran al Rectorat de la Universitat de València.   
Les diferents formes de presentació de sol·licituds s'expliquen en la base 3.4.  
3.3. El termini de presentació de sol·licituds és de vint dies hàbils, comptadors a partir de l'endemà de la publicació d'aquesta convocatòria al Diari Oficial de la Comunitat Valenciana (DOCV).  
3.4. Presentació de sol·licituds:  
3.4.1. Les sol·licituds es podran presentar en:  
a) El registre d'entrada de la Universitat de València.  
b) El registre de qualsevol altra administració pública, o les oficines de correus, en la forma que estableix l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.  
c) A l'oficina del Banco Santander Central Hispano, oficina universitària (ubicada a la Facultat de Psicologia, aulari I de la Universitat de València). A qui efectue el pagament dels drets d'examen a l'oficina esmentada, en abonar les taxes l'entitat bancària li segellarà els 3 exemplars de la sol·licitud, i amb aquest acte es considerarà presentada la sol·licitud.  
3.4.2. Qui estiga exempt d'abonar els drets d'examen haurà de presentar la sol·licitud obligatòriament pels procediments establerts en els apartats a) o b) de la base 3.4.1.  
3.4.3. Qui presente les sol·licituds a les oficines de correus haurà de seguir el procediment establert en l'article 205.3 del Reglament dels Serveis de Correus: la sol·licitud es presentarà en sobre obert perquè l'empleat segelle la sol·licitud, i haurà de figurar-hi amb claredat el nom de l'oficina i la data. Si no es fa d'aquesta manera es considerarà presentada en la data d'entrada en el registre general d'aquesta Universitat.  
3.4.4. Qui abone els drets d'examen mitjançant transferència bancària des d'un altre banc, o en una oficina del Banco Santander Central Hispano diferent de l'especificada en la base 3.4.1.c), haurà de presentar la sol·licitud obligatòriament pels procediments establerts en els apartats a) i b) de la base 3.4.1.  
3.5. Juntament amb la sol·licitud cal presentar la documentació següent:  
3.5.1. Una fotocòpia del DNI. Els o les aspirants que no posseïsquen la nacionalitat espanyola i tinguen dret a participar en aquestes proves, han de presentar una fotocòpia del document que acredite la seua nacionalitat.  
3.5.2. Resguard original de l'ingrés dels drets d'examen.  
3.6. Els drets d'examen són de 12 euros, que s'han d'ingressar al compte corrent «Drets d'Examen. Universitat de València», número 1921.6314.71.5763449164 del Banco Santander-Central Hispano, oficina universitària, situada a l'avinguda de Blasco Ibáñez, 21 (Facultat de Psicologia, aulari I), València, o mitjançant transferència a l'esmentat compte.  
La manca d'acreditació del pagament dels drets d'examen determinarà l'exclusió de l'aspirant.  
3.7. D'acord amb el que estableixen les normes d'execució pressupostària per a l'any 2009 d'aquesta Universitat, són exempts del pagament dels drets d'examen:  
3.7.1. Els i les aspirants amb una discapacitat igual o superior al 33%. Aquests aspirants han de presentar els certificats corresponents que acrediten la condició de discapacitats (mitjançant certificat de la Conselleria de Benestar Social o òrgan competent).  
3.8. Els i les aspirants amb minusvalideses que vulguen sol·licitar mesures d'adaptació, ho han d'indicar expressament en l'imprès de sol·licitud. En l'annex V figura la llista de mesures d'adaptació possibles. Juntament amb la sol·licitud han de presentar el certificat del grau de discapacitat expedit per l'òrgan competent.   
3.9. Com la convocatòria preveu la realització de proves d'idiomes, la persona aspirant ha de fer constar la seua opció en l'imprès de sol·licitud. Si no ho fa així, s'entendrà que renuncia a fer aquestes proves, que son voluntàries i de mèrits.  
3.10. Els errors materials que s'hi puguen advertir es corregiran en qualsevol moment, d'ofici o a instància de la persona interessada.  
Quarta. Admissió d'aspirants  
4.1. Una vegada expirat el termini de presentació de sol·licituds, després de la verificació prèvia del compliment de tots els requisits de participació assenyalats en aquesta convocatòria, així com del pagament dels drets d'examen, el rector dictarà una resolució que es publicarà al Diari Oficial de la Comunitat Valenciana (DOCV) i que contindrà la llista provisional d'admesos i exclosos de les proves.  
4.2. Des de l'endemà de la publicació de la llista provisional d'admesos i exclosos, s'iniciarà un termini de deu dies hàbils perquè es puguen formular al·legacions o esmenar els defectes que hagen motivat la seua exclusió o presentar les al·legacions que consideren oportunes, tot això d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En tot cas, per evitar errors i possibilitar-ne l'esmena dins el termini i en la forma escaient, els i les aspirants han de comprovar fefaentment no solament que no figuren en la relació d'exclosos sinó que, a més, els seus noms i el DNI consten correctament en la relació d'admesos.  
Els i les aspirants que dins del termini assenyalat no esmenen els defectes detectats o no al·leguen les omissions, seran definitivament exclosos de la participació en aquestes proves.  
Les quantitats efectives per concepte de drets d'examen es reintegraran d'ofici als aspirants que siguen exclosos definitivament de participar en les proves selectives.  
4.3. Una vegada transcorregut el termini de deu dies, esmenats els defectes i vistes les al·legacions que corresponguen, es dictarà una resolució que contindrà la llista definitiva d'admesos i exclosos, la data, el lloc i l'hora de realització i començament del primer exercici. Aquesta resolució es publicarà al Diari Oficial de la Comunitat Valenciana (DOCV).  
4.4. Seran causes d'exclusió, a més de les que s'indiquen en uns altres apartats d'aquestes bases:  
- L'omissió de la signatura en la sol·licitud.  
- No presentar el DNI.  
4.5. Serà causa d'exclusió de l'exercici de mèrits no assenyalar l'apartat corresponent de la sol·licitud, i pel que fa a l'exercici d'idioma, no especificar-hi l'idioma triat.  
Cinquena. Desenvolupament de les proves selectives  
5.1. Els exercicis tindran lloc a les dependències de la Universitat de València. El primer exercici es farà al lloc, la data i l'hora que indique la resolució del Rectorat d'aquesta Universitat en què s'aprove la llista definitiva d'admesos i exclosos de les proves objecte d'aquesta convocatòria.  
5.2. En cas que algun dels exercicis es faça en diverses sessions, l'ordre d'actuació dels opositors s'establirà per sorteig efectuat per la Universitat de València.  
5.3. En cada exercici, els o les aspirants han d'acreditar la seua personalitat exclusivament mitjançant la presentació del DNI, el passaport o el permís de conduir, juntament amb l'exemplar per a la persona interessada de l'imprès de sol·licitud d'admissió a les proves.  
Si algun aspirant no compleix aquest requisit serà exclòs de les proves.   
En cap cas no seran vàlides les còpies o les fotocòpies compulsades d'aquests documents.  
5.4. Els o les aspirants seran convocats per a cada exercici en crida única, i seran exclosos els que no hi compareguen. Perdran el seu dret quan es personen als llocs de realització de les proves una vegada iniciades o no hi assistisquen, encara que siga per causa justificada.  
Els membres del tribunal i el personal col·laborador d'aquest no permetran l'accés a les sales on es fan els exercicis a aquelles persones que no complisquen els requisits indicats ni a aquelles que hi compareguen després que haja acabat la crida dels aspirants convocats.  
Quan es tracte de proves orals o de caràcter individual i successiu, el tribunal podrà apreciar les causes al·legades i admetre l'aspirant, sempre que les proves no hagen acabat i aquesta admissió no menyscabe el principi d'igualtat amb la resta del personal.  
5.5. Quan acabe cadascuna de les proves, l'anunci de la realització de la següent el farà públic el tribunal al tauler d'anuncis del Servei de Recursos Humans (PAS) d'aquesta Universitat, amb una antelació mínima de quaranta-vuit hores. A efecte informatiu, també es publicarà a la pàgina web d'aquest Servei, l'adreça del qual és .   
5.6. Si el tribunal pren coneixement, en qualsevol moment del procés selectiu, que algun dels o de les aspirants no compleix tots els requisits exigits en aquesta convocatòria, després d'una audiència a la persona interessada, l'exclourà i li comunicarà la inexactitud o les falsedats formulades en la sol·licitud d'admissió a les proves selectives.  
Sisena. Informació i publicitat dels actes del tribunal  
6.1. Tota la informació que calga comunicar als o a les aspirants, les llistes d'aprovats de cadascun dels exercicis, la valoració dels mèrits i qualsevol altre anunci que el tribunal estime pertinent, es publicarà al tauler d'anuncis del Servei de Recursos Humans (PAS) i a la pàgina web d'aquest Servei, l'adreça del qual és: .   
6.2. Una vegada acabades totes les proves i la valoració dels mèrits que integren el concurs oposició, el tribunal farà pública la llista d'aprovats per ordre de puntuació. Aquesta llista d'aspirants aprovats serà definitiva i contindrà només el mateix nombre d'aspirants que de vacants convocades.  
6.3. Una vegada acabat el procés de selecció, es publicarà al Diari Oficial de la Comunitat Valenciana (DOCV) per resolució del rector la llista definitiva d'aprovats per ordre de puntuació.  
Setena. Coneixements de valencià.  
7.1. Els qui aproven les proves selectives hauran d'acreditar el coneixement de valencià de nivell mitjà, amb certificats, diplomes o títols expedits o homologats pel Servei de Política Lingüística d'aquesta Universitat.  
7.2. Els qui no complisquen el requisit anterior es comprometran a realitzar els oportuns cursos de formació i perfeccionament que s'organitzen per a aquest efecte per adquirir, en el termini d'un any des de la presa de possessió, o en el temps que permeta la programació del Servei de Política Lingüística, el nivell mitjà de coneixement de la llengua.  
Huitena. Presentació de documents  
8.1. En el termini de deu dies hàbils, comptadors de l'endemà de la publicació al Diari Oficial de la Comunitat Valenciana (DOCV) de la llista d'aprovats, aquests han de presentar al Servei de Recursos Humans (PAS) una fotocòpia compulsada del títol acadèmic exigit en la convocatòria.  
8.2. Les persones que hagen aprovat, pel fet de tenir la condició de funcionari o funcionària de carrera d'aquesta Universitat, queden exempts d'acreditar documentalment la resta de les condicions generals exigibles per a l'ingrés a la funció pública, pel fet de tenir-los acreditats en nomenaments anteriors.  
8.3. No presentar la documentació dins el termini fixat (excepte en els casos de força major) o presentar documents falsos, invalidarà els actes de l'aspirant i anul·larà els actes del tribunal relacionats amb l'aspirant, sense perjudici de les responsabilitats en què haja pogut incórrer.  
Novena. Nomenament de funcionari o funcionària  
Una vegada transcorregut el termini de presentació de la documentació i la verificació d'aquesta, mitjançant resolució del rectorat que es publicarà al Diari Oficial de la Comunitat Valenciana (DOCV), es nomenarà funcionari o funcionària de carrera la persona que ha aprovat les proves selectives.  
Deu. Tribunal  
10.1. La composició del tribunal qualificador d'aquestes proves s'ha d'ajustar al que ha estat aprovat per l'acord de la Junta de Govern d'aquesta Universitat (ACGUV 182/2007) del 31 d'octubre de 2007, Composició dels tribunal de les proves selectives per a l'accés a les diferents escales que conformen el personal d'administració i serveis d'aquesta Universitat.   
El nom de les persones que l'integren es farà públic en la mateixa resolució de publicació de la llista definitiva d'admesos i exclosos.  
10.2. El tribunal podrà nomenar col·laboradors, especialistes i ajudants, que estaran sempre sota la seua direcció i control directes.  
10.3. Els membres del tribunal, així com els col·laboradors, especialistes i ajudants s'han d'abstenir de participar en les activitats del tribunal quan estiguen afectats per alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o en cas que hagen preparat opositors de proves selectives per al mateix cos i escala durant els cinc anys anteriors a la publicació d'aquesta convocatòria.  
La presidència podrà sol·licitar als membres del tribunal una declaració expressa de no trobar-se afectats per les circumstàncies previstes en els articles esmentats.  
10.4. El tribunal es constituirà mitjançant la convocatòria de la Presidència, amb l'assistència almenys de la majoria reglamentària dels seus membres, titulars o suplents. En aquesta sessió, el tribunal prendrà totes les decisions necessàries per a la realització correcta de les proves selectives.  
En el procés selectiu, el tribunal resoldrà tots els dubtes que puguen sorgir sobre l'aplicació d'aquestes normes i decidirà què fer en els casos que no s'hi troben previstos.  
El procediment d'actuació del tribunal s'ha d'ajustar en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
10.5. El tribunal adoptarà les mesures necessàries perquè els i les aspirants amb minusvalideses tinguen les mateixes condiciones per a la realització dels exercicis que la resta dels participants. Per a la persona que les sol·licite en la forma que indica la base 3.8, es faran les adaptacions que calga per temps i mitjans.  
10.6. Per a les comunicacions i qualsevol problema que puga sorgir, el tribunal tindrà la seu al Rectorat de la Universitat de València.  
10.7. Els membres del tribunal d'aquestes proves tindran la categoria que determine la legislació vigent per a aquests casos.  
10.8. El tribunal no pot aprovar ni declarar que ha aprovat les proves selectives un nombre d'aspirants superior al nombre de places convocades. Qualsevol proposta d'aprovats que contravinga el que s'ha establert serà nul·la de ple dret.  
10.9. La presidència del tribunal ha d'adoptar les mesures oportunes per garantir que els exercicis de la fase d'oposició siguen corregits sense coneixement de la identitat de les persones aspirants, en aquells exercicis que siga procedent.  
Onze. Informació sobre les dades recollides  
11.1. Les dades subministrades per la persona interessada poden quedar incorporades en un fitxer automatitzat que constitueix la Base de dades de personal o la Base de dades de borsa de treball, de conformitat amb la Llei Orgànica 15/1999, de 13 de desembre, de protecció de dades de caràcter personal (LOPD).  
11.2. El fitxer quedarà sota la responsabilitat de la Secretaria General de la UVEG, a l'avinguda de Blasco Ibáñez, número 13, 46201 València.  
11.3. La informació obtinguda serà processada exclusivament per a la gestió de personal.  
11.4 Les dades de caràcter personal seran tractades amb el grau de protecció que estableix el Reial Decret 1720/2007, de 21 de desembre, pel que s'aprova el Reglament de desenvolupament de la Llei Orgànica 15/1999, de 13 de desembre, de Protecció de Dades de Caràcter Personal, adoptant-se les mesures de seguretat necessàries per a garantir la confidencialitat i la integritat de la informació.  
11.5. Les persones interessades poden exercir els seus drets d'accés, rectificació cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat de València, a l'avinguda de Blasco Ibáñez, número 13, 46397 València.  
Dotze. Recursos  
Contra aquesta resolució, que exhaureix la via administrativa, es pot interposar potestativament el recurs de reposició en el termini d'un mes, comptador de l'endemà de la seua publicació, davant el mateix òrgan que dicte la resolució, o el recurs contenciós administratiu davant els òrgans de la jurisdicció contenciosa administrativa de la Comunitat Valenciana, en el termini de dos mesos, comptadors de l'endemà de la seua publicació al Diari Oficial de la Comunitat Valenciana (DOCV).  
Contra els actes del tribunal es pot interposar el recurs d'alçada previst en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els recursos contenciosos administratius que s'interposen contra aquesta convocatòria, seran anunciats al Diari Oficial de la Comunitat Valenciana (DOCV), a l'efecte d'emplaçament a les possibles persones interessades.  
València, 6 de juliol de 2009.- El rector, p. d. (DOCV 05.05.2008), la vicerectora d'Organització dels Serveis i PAS: M. Enriqueta Vercher González.  
ANNEX I  
Sistema selectiu   
El sistema selectiu serà el de concurs oposició.  
Fase d'oposició. Consta de tres exercicis, els dos primers obligatoris i eliminatoris.  
Primer exercici. Consisteix a desenvolupar per escrit un tema triat entre cinc dels que propose el tribunal, que seran extrets a l'atzar entre els que configuren l'annex II del temari de la convocatòria.  
La durada mínima serà entre una i dues hores, segons el criteri del tribunal.   
Una vegada finalitzada la prova, l'exercici s'ha d'introduir en un sobre que cal tancar i que quedarà sota la custòdia del tribunal, el qual cridarà els opositors i les opositores per a la lectura pública del tema que cadascun haja desenvolupat.  
El tribunal anunciarà amb la suficient antelació la data, l'hora i el lloc de la realització d'aquesta lectura.  
La valoració d'aquest exercici és de 0 a 10 punts i, per aprovar-lo, cal obtenir-hi almenys 5 punts.  
Segon exercici. Consisteix a resoldre per escrit dos supòsits pràctics triats entre 4 dels proposats pel tribunal i relacionats amb les matèries que figuren en el temari de l'annex II de la convocatòria.  
El tribunal anunciarà amb la suficient antelació la durada d'aquest exercici que estarà d'acord amb el seu contingut.  
Per a la resolució d'aquest exercici s'utilitzaran textos legals. Igualment, si el tribunal ho considera oportú, l'exercici podrà resoldre's utilitzant mitjans informàtics (paquet Microsoft Office a nivell d'usuari).  
La valoració total d'aquest exercici és de 0 a 10 punts cada supòsit i, per aprovar-lo, cal obtenir-hi almenys 10 punts amb la suma d'ambdós i no haver estat qualificat amb 0 punts en cap dels dos supòsits.  
Tercer exercici. Voluntari i de mèrits. Consta de dues parts. Les persones que sol·liciten la realització d'aquest exercici hauran de desenvolupar necessàriament la segona part, mentre que la primera serà opcional.  
Primera part. Té per objecte valorar el coneixement d'una llengua comunitària, entre els següents: anglès, francès, alemany i italià, segons l'opció manifestada per la persona interessada en l'imprès de sol·licitud de participació en les proves selectives.  
L'exercici es farà sense diccionari i podrà constar de traducció directa i inversa de l'idioma triat.  
Aquesta part es valora de 0 a 3 punts. El tribunal ha de fixar amb la suficient antelació el temps de realització de l'exercici.  
Segona part. Té per objecte realitzar una entrevista basada en una memòria que haurà de presentar l'opositor o l'opositora sobre el funcionament d'un servei de gestió de la Universitat de València.  
La memòria s'ha de presentar juntament amb el currículum de cada aspirant en el termini de deu dies, comptadors de l'endemà de la publicació de la llista d'aprovats en els exercicis obligatoris.  
L'entrevista es valora de 0 a 2 punts.  
Finalitzats els exercicis obligatoris de l'oposició, el tribunal obrirà un termini de 10 dies hàbils per a la presentació de la documentació acreditativa per a la fase de concurs.  
Fase de concurs. Es valoraran els mèrits del currículum dels i les aspirants d'acord amb el barem. La puntuació obtinguda en la fase de concurs se sumarà a l'obtinguda en la fase d'oposició per a elaborar l'ordre definitiu dels concursants aprovats.  
A continuació, s'elaborarà per ordre de puntuació una llista de aprovats, que contindrà el mateix nombre d'aspirants que de vacants convocades.  
En cas d'empat entre aspirants, l'ordre s'establirà, en primer lloc, segons la puntuació del primer exercici; en segon lloc, si es mantinguera l'empat, segons la puntuació del segon exercici; si persistira l'empat, s'aplicarà l'apartat a) antiguitat de la fase de concurs; si encara persistiera, es desfarà mitjançant un sorteig.  
Barem  
Es valoraran els mèrits següents:  
a) Antiguitat. Es valorarà tot el temps de serveis reconeguts a l'empara de la Llei 70/1978, segons la fórmula següent: 4 log(1+nre. anys)/log(31). El temps màxim que es valorarà serà el període de 30 anys i no es tindran en consideració fraccions inferiors a l'any.  
b) Treball desenvolupat. Es valorarà el grau consolidat que els aspirants tinguen en el moment de finalitzar el termini de presentació de sol·licituds. Fins a un màxim d'1 punt, el nivell del grup que promociona i 0,5 punts el nivell inferior.  
Als funcionaris que es troben en situació d'excedència per atenció de fill se'ls valorarà el grau personal que tinguen consolidat. S'aplicarà aquesta mateixa norma a tots els funcionaris que estiguen en situació de reserva del lloc de treball.  
Als excedents voluntaris se'ls valorarà el grau personal que tinguen consolidat en el moment de sol·licitar l'excedència.  
c) Titulació acadèmica. Es valoraran les titulacions acadèmiques acreditades pels aspirants que siguen superiors a les que s'exigeixen per a accedir al grup a què pertanyen les places ofertes. La valoració màxima per aquest concepte serà 1 punt. Es puntuarà d'acord amb l'escala següent:  
Una altra diplomatura diferent de la de l'accés 1 punt  
Llicenciatura o equivalent 1 punt  
d) Cursos de formació. En aquest apartat es valoraran els cursos de formació organitzats per la Universitat o organismes oficials reconeguts en matèria de formació de funcionaris o que hagen estat convalidats pel Servei de Formació Permanent de la Universitat de València. En cap cas es puntuaran en aquest apartat els cursos de coneixement de valencià i d'idiomes, i es limitarà als que estiguen previstos en els epígrafs de formació en el barem general d'aplicació als concursos de mèrits per a la provisió de llocs de treball, aprovat per la Junta de Govern de 22 d'octubre de 1991. La valoració màxima per aquest concepte serà 1 punt. Es puntuarà d'acord amb l'escala següent:  
Cursos entre 15 i 30 hores: 0,10 punts  
Cursos entre 31 i 50 hores: 0,20 punts  
Cursos de 51 i més hores: 0,30 punts  
e) Coneixement de valencià. En aquest apartat es valoraran els cursos de valencià organitzats per la Universitat o organismes oficials reconeguts en la matèria pel Servei de Política Lingüística de la Universitat de València. La valoració màxima per aquest concepte serà 1 punt. Es puntuarà d'acord amb l'escala següent:  
Grau mitjà 0,5 punts  
Grau superior: 1 punt  
ANNEX II  
Temari   
Bloc I. Dret administratiu  
1. El dret administratiu: concepte i contingut. Les fonts del dret administratiu. La Constitució: lleis orgàniques i lleis ordinàries. Decrets lleis i decrets legislatius. El reglament. La reserva de llei i la reserva reglamentària.   
2. L'acte administratiu: concepte i classes. Eficàcia i validesa dels actes administratius. La motivació i la notificació. Nul·litat i anul·labilitat. La revocació.   
3. El procediment administratiu: fases del procediment. El silenci administratiu. Revisió dels actes en via administrativa: els recursos administratius.   
4. El ciutadà com a administrat. Classes. Capacitat dels administrats i les seues causes modificatives. Drets dels ciutadans en les seues relacions amb les administracions públiques.  
5. Els contractes administratius: naturalesa. Disposicions comunes a tots els contractes. Requisits per a contractar i procediments de contractació. Els contractes regulats per la llei de contractes del sector públic: tipus i característiques generals.  
6. Els processos de modernització de les administracions públiques. L'administració al servei dels ciutadans. La gestió de qualitat. El valor estratègic de la gestió del coneixement. L'impacte de les noves tecnologies. L'administració electrònica.  
7. La informació com a recurs per a l'administració pública. La protecció de dades de caràcter personal. El control de l'actuació pública. Control estratègic i control de gestió. El control extern.  
Bloc II. Gestió financera i pressupostària  
8. Text refós de la llei d'hisenda pública de la Generalitat Valenciana. Característiques i estructura. Les lleis anuals de pressupostos. El pressupost i la seua justificació. Estructura d'ingressos i despeses.  
9. El pressupost de la Universitat de València. Sistema de finançament de les universitats públiques valencianes. Particularitats del pressupost de la Universitat de València. Elaboració i aprovació del pressupost.  
10. Gestió econòmica de la Universitat de València. El cicle pressupostari. Modificacions pressupostàries. Normativa específica de la Universitat de València.  
11. Classes de despeses. Despeses corrents i de capital. Despeses d'inversió. Gestió de la despesa a la Universitat de València: fases del procediment i documents comptables. Liquidació del pressupost i rendició de comptes.  
12. El pagament. Concepte i classificació. Pagaments per obligacions pressupostàries. Pagaments per exercicis tancats. Avanços de caixa fixa. Pagaments a justificar.   
Bloc III. Personal  
13. L'Estatut bàsic de l'empleat públic (EBEP): contingut general. Classes de personal. La seua aplicació al personal de la Universitat de València. El codi ètic en l'EBEP i el seu significat.  
14. Ingrés, carrera, sistema retributiu i situacions administratives en el EBEP. Novetats amb relació al personal interí.   
15. Polítiques de promoció de la paritat de gènere en les administracions públiques. Polítiques d'integració del personal amb discapacitat en les administracions públiques.   
16. La satisfacció en el treball. Prevenció i salut laboral: la llei de prevenció de riscos laborals. El Comitè de Seguretat i Salut. Els riscos psicosocials.  
17. El personal docent i investigador. Classes i règim jurídic del professorat universitari. Accés i promoció del personal docent funcionari. El personal docent contractat.   
18. Les incompatibilitats dels funcionaris públics. Característiques especials del professorat universitari. Règim disciplinari.  
19. Els contractes laborals a la Universitat de València. Referència especial a la contractació de personal a càrrec de programes i projectes d'investigació: tipus de contractes, modificació i extinció de la relació contractual.  
20. Els drets individuals exercits col·lectivament, segons l'estatut bàsic de l'empleat públic. La negociació de les condicions de treball. Òrgans de representació del personal.   
Bloc IV. Organització i gestió universitàries  
21. La configuració institucional i la naturalesa jurídica de les universitats en la Constitució del 1978. La llei Orgànica d'Universitats. L'autonomia universitària, el seu significat i abast normatiu.  
22. El sistema normatiu aplicable a les universitats. Els Estatuts de la Universitat de València. Estructura. Organització acadèmica. Òrgans col·legiats i unipersonals. El Consell Social. El Tribunal de Greuges.  
23. La gestió dels estudiants a les universitats públiques. Cicles dels estudis universitaris. Els nous plans d'estudis i la convergència europea.   
24. Els estudiants estrangers, programes específics. Intercanvis. Especial referència als programes europeus. Trasllats i convalidacions. Beques.  
25. La llei de la ciència. Convenis i contractes d'investigació. El finançament de la investigació a les universitats públiques. Els instituts d'investigació: classes. Les relacions universitat-empresa: noves figures normatives. Els parcs científics. L'OTRI.  
NOTA: La normativa legal que empara el contingut d'aquest temari serà la que estiga en vigor en el moment de la convocatòria.  
ANNEX III  
Tribunal  
Presidència: nomenada pel rector o la rectora entre els membres de la comunitat universitària del mateix grup o superior.  
Vocals:  
- 2 membres nomenats pel rector o la rectora, del mateix grup d'administració i de la mateixa escala o superior.  
- 1 membre elegit per sorteig entre els del mateix tipus d'administració i del mateix cos o escala, o superior.  
- 1 membre d'una altra administració pública, del mateix grup d'administració i del mateix cos o escala, o superior.  
Tots ells hi tenen veu i vot.  
La mateixa estructura per al tribunal suplent.  
ANNEX IV  
Sol·licitud d'admissió a proves selectives d'accés al grup A (subgrup A2) d'administració general, escala de gestió universitària.  
Promoció interna  
Les persones que no desitgen emplenar la sol·licitud electrònica que es trobarà a la seua disposició en la pàgina web, hauran de presentar una sol·licitud en paper que incloga:  
Dades personals  
Nom i cognoms, DNI, data de naixement, adreça, codi postal, localitat, província, telèfon, titulació del o de l'aspirant  
Dades de la convocatòria  
Data del DOCV, escala, grup i subgrup, sector, accés,   
Altres dades  
Si es troba exempt de taxes,   
Si desitja participar pel torn general o de discapacitats i   
Si desitja adaptació.   
Si desitja participar en l'exercici de mèrits, i de quin idioma comunitari vol examinar-se.  
Caldrà que declare que les dades que figuren en la sol·licitud son certes i que acompleix les condicions exigides per la convocatòria, i es compromet a provar-ho documentalment.  
ANNEX V  
Mesures d'adaptació  
Les mesures d'adaptació que poden sol·licitar les persones amb discapacitat son les següents:  
1. Eliminació de barreres arquitectòniques i taula adaptada a cadira de rodes.  
2. Ampliació del temps de durada de l'exercici.  
3. Augment de l'amplitud dels caràcters de l'examen, per dificultat de visió.  
4. Necessitat d'intèrpret per causa de sordesa.  
5. Sistema braille d'escriptura.  
6. Altres. En cas que l'adaptació requerida no figure entre les previstes, indiqueu-ho en un full complementari.  
(Indiqueu en la sol·licitud el núm. de la mesura d'adaptació que voleu).